Asogyafoɔ a wɔko tia ɛfam agudeɛ a wɔntu no mmara kwan so yi yɛɛ nhwehwɛmu sononko bi a ɛnam so maa wɔkyee saa nnipa 164 yi wɔ Anyinam ne Mampong a ɛwɔ Atɔeɛ Mantam mu. Wɔkyerɛ sɛ, nnipa yi mu binom yɛ Ghanafoɔ, ɛnna ebinom nso firi Alata, Mali, Niger, Cote d’Ivoire, ne Burkina Faso.
Amanebɔ no kaa sɛ, nnipa a wɔkyee wɔn no mu num yɛ atutuufoɔ. Asogyafoɔ no de wɔn guu kaa mu baa Nkran Yawoada, Ɛbɔ 15, 2022.
Berɛ a Onimuonyamfoɔ George Mireku Duker a ɔyɛ Ɔsoafoɔ abediakyire a ɔhwɛ Nsaase ne Ɔbɔadeɛ agudeɛ so de nsɛm yi mu nkyerɛkyerɛmu reto nsɛntwerɛfoɔ anim berɛ a wɔde nnipa yi baa Nkran sɛ wɔnni wɔn asɛm no, ɔbɔɔ asogyafoɔ a wɔkyeree wɔn no aba so pa ara sɛ wɔreyɛ adwumasono saa.
Nsɛm a Ɔsoafoɔ yi de too dwa no bi ne sɛ, “Yɛaka akyerɛ bammɔ adwumakuo a ɛwɔ ɔman yi mu no nyinaa sɛ wɔmmoa mma yɛnkyere nnipa a wɔresɛe yɛn nsaase no nyinaa.
“Saa nnipa yinom yɛ nkurɔfoɔ a wɔfiri aman foforɔ so a wɔabɛwura ɔman yi mu resɛe yɛn nsuo.
“Wɔsane nso wɔ nnipa binom nso fra wɔn mu a wɔdi nnwuma afoforɔ binom. Wɔn mu baako kaa sɛ, n’ani agye pa ara sɛ wɔakyere wɔn ɛfiri sɛ, wɔn a wɔde no baa Ghana no kyeree no na wɔde no baeɛ.
Afei, Ɔsoafoafoɔ no hyɛɛ ɔmanfoɔ nyinaa bɔ sɛ, “Yɛde nnipa yinom bɛma aprosifoɔ ama wɔne wɔn adi no sɛdeɛ mmara no teɛ.”
Galamsey tumi ka nkuro ahodoɔ a wɔtu agudeɛ yi wɔ so no sikasɛm pa ara.
Ɛwom sɛ yɛnhyɛda nnim nnipa dodoɔ a wɔtu galamsey yi bi wɔ Ghana deɛ, nanso wɔsusu sɛ bɛyɛ  nnipa 20,000 kɔsi 50,000, a Chinafoɔ ka ho na wɔtu saa galamsey yi wɔ ɔman yi mu.
Adeɛ baako a ɛma Galamsey kɔ so wɔ ɔman yi mu pa ara ne nnwuma a ɛho akɔ atwee wɔ ɔman yi mu no.
Sɛ yɛde nsaase a Galamsey sɛe no to nkyɛn a, ɛsane sɛe nsuwansuwa a ɛwɔ ɔman yi mu no nso. Yei nti, Ghana Mampanin Nana Addo Dankwa Akufo-Addo ahyɛ bɔ sɛ, ɔbɛyɛ deɛ ɔbɛtumi biara ako atia Galamsey yi.
